ԵՊՀ Ֆրանսիական բանասիրության ամբիոնի դասախոս Թագուհի Բլբուլյանը, ով ֆրանսիական կառավարության կողմից թոշակ է ստացել` Մոնպելյեի Պոլ Վալերի համալսարանում դոկտորականը պաշտպանելու համար, կարծում է, որ Ֆրանկոֆոնիայի օրերը Հայաստանում լավ կանդրադառնան մեր պետության մշակութային, դիվանագիտական եւ քաղաքական կյանքի վրա, որովհետեւ մեր պատմության ընթացքում՝ դեռեւս 5-րդ դարից սկսած, Հայաստանը խորը մշակութային առնչություններ է ունեցել Ֆրանսիայի հետ։ «Ու համակրանքը ֆրանսերենի ու ֆրանսիական մշակույթի նկատմամբ միշտ եղել է, եւ ըստ էության այդ համակրանքն ու սերն է պահել, որ այսօր մեր երկրում Ֆրանկոֆոնիայի գագաթնաժողովն է տեղի ունենում։ Ֆրանսիան նաեւ այն երկիրն է, որն առաջինը ճանաչեց Հայոց ցեղասպանությունը։ Ֆրանկոֆոնիայի գագաթնաժողովը կարծես դուռ է, որը դեպի Եվրոպա է բացվում, մեր հայացքն ավելի շատ Եվրոպա է ուղղված, քան որեւէ այլ երկիր։ Կարծում եմ՝ այս միջոցառումը կխթանի ֆրանսերենի զարգացումը, չնայած պետք է ասեմ, որ ֆրանսերենի վիճակը գնալով վատանում է, որովհետեւ անգլերենն ավելի շատ մեծ տարածքներ է գրավում։ Կարծում եմ՝ վերին կառույցները թերանում են այդ հարցում, փոխարենը խթանեն, քաջալերեն, որ ընտրեն այդ լեզուն»,- ասում է նա ու ընդգծում, որ ուզում է՝ Ֆրանկոֆոնիայի օրերն առիթ դառնան, որպեսզի մեր պետական պաշտոնյաները, ԿԳՆ-ն մի քիչ ավելի շատ ուշադրություն դարձնեն ֆրանսերենին․ «Նաեւ իրենք էլ իրենց հերթին հասկանան, թե ինչ տեղ է գրավում այդ լեզուն, եւ ինչու Ֆրանկոֆոնիայի գագաթնաժողովը տեղի ունեցավ հենց Հայաստանում, հատկապես որ անցկացնելու վայրի հետ կապված բավականին երկար ժամանակ վեճեր էին գնում, տարբեր երկրներ էին հայտեր ներկայացրել, բայց, ի վերջո, որոշեցին, որ մեր մոտ պետք է լինի։ Սրանից պետք է եզրակացություններ անել եւ ավելի մեծ տեղ տալ այդ լեզվին ու մշակույթին ոչ միայն խոսքով, այլ նաեւ՝ գործով»։